കാബൂളില് യുഎസ് ഡ്രോണ് ആക്രമണം ഐഎസ്കെ ചാവേറുകളെ തടയാനെന്ന് വിശദീകരണം രണ്ടു മരണം കാബൂള്: അഫ്ഗാന് തലസ്ഥാനമായ കാബൂളിലെ വിമാനത്താവളത്തിനു സമീപം ആക്രമണം നടത്തിയത് യുഎസ്. വിമാത്താവളത്തിലേക്ക് വരുകയായിരുന്ന ചാവേറുകള് സഞ്ചരിച്ച വാഹനത്തിനു നേരേയാണ് ഡ്രോണ് ആക്രമണം നടത്തിയതെന്നാണ് യുഎസിന്റെ വിശദീകരണം. സ്ഫോടനത്തില് ഒരു കുട്ടിയടക്കം രണ്ടു പേര് മരിച്ചു. യുഎസ് ആക്രമണമാണ് നടന്നതെന്ന് താലിബാന് വക്താവും സ്ഥിരീകരിച്ചു. യുഎസിന്റെ ഒഴിപ്പിക്കല് നടപടിക്കിടെ കാബൂള് വിമാനത്താവളത്തില് ആക്രമണം നടത്താനെത്തിയ ഐഎസ്ഖൊറസാന്റെ ഐഎസ്കെ ചാവേര് വാഹനത്തെ ലക്ഷ്യമിട്ടാണ് യുഎസ് വ്യോമാക്രമണം നടത്തിയതെന്ന് താലിബാന് വക്താവ് അറിയിച്ചു. അഫ്ഗാനിസ്ഥാനില് യുഎസ് നടത്തുന്ന രണ്ടാമത്തെ ഡ്രോണ് ആക്രമണമാണ് ഇത്. വ്യാഴാഴ്ച രാത്രി വിമാനത്താവളത്തിലുണ്ടായ ചാവേറാക്രമണത്തിനു തിരിച്ചടിയായി കിഴക്കന് അഫ്ഗാനിസ്ഥാനിലെ ഐഎസ് ഖൊറസാന് ഐഎസ്കെ ഭീകരരുടെ കേന്ദ്രമായ നന്ഗാര്ഹര് പ്രവിശ്യയില് വെള്ളിയാഴ്ച രാത്രി ആക്രമണം നടത്തിയിരുന്നു. 2 പ്രമുഖ ഐഎസ് ഭീകരര് ആക്രമണത്തില് കൊല്ലപ്പെട്ടതായി യുഎസ് അറിയിച്ചു. വ്യാഴാഴ്ച രാത്രി വിമാനത്താവളത്തിലുണ്ടായ ഇരട്ട സ്ഫോടനത്തില് 182 പേര് കൊല്ലപ്പെട്ടിരുന്നു. ഇതില് 13 യുഎസ് സൈനികരും 28 താലിബാന്കാരും ഉള്പ്പെടുന്നു. കുട്ടികളും സ്ത്രീകളുമടക്കം അഫ്ഗാന് പൗരന്മാരാണ് കൊല്ലപ്പെട്ടവരിലേറെയും. ഇരുനൂറിലേറെ പേര്ക്കു പരുക്കേറ്റു. ഇതില് 18 യുഎസ് സൈനികരുമുണ്ട്.